section_heading: Progon komunističkih vlasti
paragraph_text: Nova komunistička vlast odlučila je smijeniti Čulu s dužnosti. Za uhićenje su odlučili pričekati kraj talijanskih općih izbora. Dana 22. travnja 1948., dok se Čule pripremao za jutarnju misu u 5 sati ujutro, stigla je skupina službenika Uprave državne sigurnosti (UDBA) koji su pretražili zgradu Biskupskog ordinarijata. Potraga je trajala do 18 sati. UDBA-ši su oduzeli arhivu, a Čulu uhitili i odveli u zatvor „Ćelovina” u Mostaru. Istragu protiv Čule vodio je službenik UDBA-e Mile Perković, rodom iz Prisoja.